Wie is René van Wyk, wat by Ramos oorneem? | Netwerk24
Deur Petrus Malherbe 29 Januarie 2019 14:37
René van Wyk is Dinsdag as waarnemende uitvoerende hoof van Absa aangewys ná die onverwagse aankondiging dat Maria Ramos einde Februarie aftree.
René van Wyk, is van 1 Maart die waarnemende nuwe hoof van Absa. Foto: Absa
Ramos was 'n dekade lank aan die stuur van die bankgroep en wou reeds twee jaar gelede die tuig neerlê, maar die direksie het 'n stokkie daarvoor gesteek.
Van Wyk neem op 1 Maart by Ramos oor.
Hy is sedert Februarie 2018 'n onafhanklike nie-uitvoerende direkteur op Absa se direksie.
Van Wyk het in Oktober 2011 vir Errol Kruger as die registrateur van banke by die Suid-Afrikaanse Reserwebank opgevolg. (Dié postitel is intussen omgeskep in die uitvoerende hoof van die Omsigtigheidsowerheid, en word nou deur Kuben Naidoo, 'n adjunkpresident van die Reserwebank, beklee.)
In sy tyd as registrateur was hy verantwoordelik vir risikobestuur van al Suid-Afrika se handelsbanke, insluitend die instellings se finansiële gesondheid. Hy het in Mei 2016 uit die pos getree.
Die Reserwebank was in dié tydperk deur diep waters. Sy aanstelling het gekom in die nadraai van die wêreldwye finansiële krisis wat in 2008 begin het en tot chaos op wêreldmarkte gelei het.
Hy was ook daar met die ineenstorting van African Bank. Die Reserwebank moes uiteindelik ingryp om die bank van totale ondergang te red en in kuratele te plaas.
"Ons kan nie belowe dat banke nie gaan vou as hulle roekeloos, onverstandig en swak bestuur word nie," het Van Wyk kort ná sy uittrede as registrateur aan die Mail & Guardian gesê.
"Dit is die registrateur se werk om seker te maak daar is geen sistemiese risiko's nie en om deposante te beskerm."
Naidoo, Van Wyk se opvolger, moes soortgelyke stormwaters trotseer en ingryp by VBS Mutual Bank, 'n berugte onderlinge bank wat weens ernstige wanbestuur byna R2 miljard laat "verdwyn" het.
Benewens sy ondervinding by die Reserwebank is Van Wyk 'n ou hand in die bankbedryf met 20 jaar by die Nedbank-groep op sy kerfstok.
Hy was onder meer die uitvoerende direkteur van risiko vir Nedcor Investment Bank sowel as die uitvoerende hoof van Imperial Bank, albei filiale van Nedbank.